高荷
国香
南溪太史还朝晚，息驾江陵颇从款。
彩毫曾咏水仙花，可惜国香天不管。
将花托意为罗敷，十七未有十五余。
宋玉门墙纡贵从，蓝桥庭户怪贫居。
十年目色遥成处，公更不来天上去。
已嫁邻姬窈窕姿，空传墨客殷勤句。
闻道离鸾别鹤悲，藁碪无赖鬻蛾眉。
桃花结子风吹后，巫峡行云梦足时。
田郎好事知渠久，酬赠明珠同石友。
憔悴犹疑洛浦刀，风流固可章台柳。
宝髻犀梳金凤翘，尊前初识董娇饶。
来迟杜牧应须恨，愁杀苏州也合销。
也把水仙花说似，猛省西家黄学士。
乃能知妾妾当时，悔不书空作黄字。
王子初闻话此详，索诗裁与漫凄凉。
只今驱豆无方法，徒使田郎号国香。